ORDE do 25 de abril de 2008 pola que se establecen axudas para o fomento de actuacións destinadas á protección e benestar dos animais domésticos realizadas por asociacións protectoras de animais domésticos.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 08/05/2008

En Galicia, a protección e benestar dos animais domésticos regúlase na Lei 1/1993, do 13 de abril, de protección de animais domésticos e salvaxes en catividade, e o Decreto 153/1998, do 2 de abril, polo que se aproba o regulamento que a desenvolve. Esta normativa recolle as atencións mínimas que deben recibir os animais, desde o punto de vista hixiénico-sanitario, co fin de garantirlles uns mínimos de bo trato, fixando como principio fundamental da súa protección o de posesión ou tenza responsable.
Non obstante o anterior, é un feito indiscutible o incremento constante do abandono dos animais, un dos actos máis rexeitables no ámbito da protección animal, que orixina graves problemas de benestar animal, sanidade, seguridade pública, seguridade viaria e ambiente.
Os artigos 11 e 12 da Lei 1/1993, do 13 de abril, establecen que a competencia para a recollida dos animais abandonados lles corresponde aos concellos. Para estes efectos, os concellos poden concertar convenios de cooperación ou colaboración coa Consellería de Medio Ambiente e Desenvolvemento Sostible, con asociacións de protección e defensa dos animais ou con outras entidades autorizadas para este fin. No informe do estudo de avaliación da situación actual do abandono dos animais de compañía na Comunidade Autónoma galega, realizado no ano 2006 por esta consellería, conclúese que en Galicia a maior parte dos concellos carecen de infraestruturas e centros de recollida de animais abandonados. Así mesmo, que este servizo público é prestado maioritariamente por asociacións protectoras de animais, que contan con medios e axudas económicas moi escasas para o adecuado mantemento dos animais acollidos baixo o seu coidado.
O artigo 13.1º da Lei 1/1993, do 13 de abril, define as asociacións protectoras de animais como aquelas que se constitúen legalmente, sen fin de lucro, que teñen por obxecto fundamental a defensa e protección dos animais no medio en que viven, e son consideradas de utilidade pública e benéfico-docentes.
Polo exposto, e a pesar das dificultades e limitacións con que as asociacións protectoras desenvolven as súas actividades, é indubidable que realizan un labor de grande interese social. Feito que fundamenta esta orde de axudas.
O artigo 14 da Lei 1/1993, do 13 de abril, establece que todas as administracións públicas no territorio de Galicia deben cooperar no desenvolvemento das medidas de defensa e protección dos animais.
Segundo o disposto no Decreto 1/2006, do 12 de xaneiro, polo que se establece a estrutura orgánica da Consellería de Medio Ambiente e Desenvolvemento Sostible, correspóndelle a esta consellería, a través da Dirección Xeral de Conservación da Natureza, a defensa e protección dos animais de compañía.
O réxime xeral das axudas e subvencións nas administracións públicas establécese nas disposicións básicas da Lei 9/2007, do 13 de xuño, de subvencións de Galicia. A nivel regulamentario a norma principal está representada polo Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, en canto non se opoña á citada lei. Esta orde cumpre coas exixencias da precitada normativa.
En virtude do anterior, en concordancia co disposto no artigo 27.15º do Estatuto de autonomía e en uso das atribucións que me confire o artigo 34 da Lei 1/1983, do 22 de febreiro, de normas reguladoras da Xunta e a súa Presidencia,
DISPOÑO:
Artigo 1º.-Obxecto e principios.
1. Esta orde ten por obxecto establecer unha liña de axudas destinada a garantir o correcto mantemento sanitario e nutricional dos animais de compañía abandonados e recollidos polas asociacións protectoras de animais no ámbito da Comunidade Autónoma de Galicia.
2. Para os efectos do disposto no punto anterior, entenderase por animais de compañía os pertencentes ás especies canina e felina, subvencionando os gastos de atención sanitaria e mantemento nutricional destes.
3. Estas axudas tramitaranse en réxime de publicidade, transparencia, concorrencia, obxectividade, igualdade e non discriminación, con eficacia no cumprimento dos obxectivos fixados e eficiencia na asignación e utilización dos recursos públicos.
Artigo 2º.-Beneficiarios.
1. Poderanse acoller a estas axudas as asociacións sen ánimo de lucro legalmente constituídas e inscritas no Rexistro Xeral de Asociacións para a Protección e Defensa dos Animais Domésticos e Salvaxes en Catividade de Galicia da Dirección Xeral de Conservación da Natureza da Consellería de Medio Ambiente e Desenvolvemento Sostible, con anterioridade á data de publicación desta orde.
2. As asociacións beneficiarias deberán ter como actividade principal a recolla e aloxamento de animais abandonados nun centro ou albergue para tal fin.
3. Non poderán obter a condición de beneficiarias das axudas previstas nesta orde as asociacións en que se produza algunha das circunstancias previstas no artigo 10.2º e 3º da Lei 9/2007, do 13 de xuño, ou que foran sancionadas por infraccións á Lei 1/1993, do 13 de abril.
Artigo 3º.-Ámbito temporal.
As axudas a que se refire esta orde comprenden gastos mencionados no artigo 1º.2 que se realicen no período abranguido entre o 1 de xaneiro e o 15 de novembro de 2008.
Artigo 4º.-Crédito.
1. As axudas que se concedan financiaranse con cargo á aplicación orzamentaria 15.02.541B.481.0 correspondente ao ano 2008, ata un importe máximo de noventa mil euros (90.000 ).
2. No suposto de que exista un número elevado de solicitudes e, sempre que as dispoñibilidades orzamentarias o permitan, poderá incrementarse o crédito inicialmente previsto na orde, con cargo ás mesmas aplicacións e nas condicións previstas no artigo 31.2º da Lei 9/2007, do 13 de xuño.
Artigo 5º.-Gastos subvencionados.
1. A Consellería de Medio Ambiente e Desenvolvemento Sostible poderá subvencionar os gastos relativos á atención sanitaria e ao mantemento nutricional dos animais de compañía, levados a cabo polas entidades beneficiarias sinaladas no artigo 2º ata un importe do 100% do custo dos gastos realizados.
2. Do crédito total da axuda:
a) Destinarase un sesenta por cento (60%) á cobertura de gastos de atención sanitaria, tendo esta consideración tanto a remuneración polos servizos dos facultativos veterinarios coma os medicamentos utilizados no tratamento dos animais domésticos acollidos.
b) O corenta por cento (40%) restante destinarase á cobertura de gastos de mantemento destes animais coa finalidade de acadar un estado nutricional óptimo, entendendo por este o proporcionado por alimento seco específico para cada especie.
Artigo 6º.-Presentación de solicitudes e documentación.
1. As solicitudes deberán formalizarse mediante instancia dirixida ao conselleiro de Medio Ambiente e Desenvolvemento Sostible, segundo modelo formalizado que se recolle no anexo I, acompañadas da seguinte documentación:
a) Copia cotexada do CIF/NIF da asociación solicitante.
b) Copias cotexadas das páxinas correspondentes aos anos 2006 e 2007 do libro de rexistro obrigatorio nos termos previstos no artigo 43 do Decreto 153/1998, do 2 de abril, correspondente ao centro ou albergue xestionado pola asociación solicitante.
No caso de dispoñer dun rexistro informatizado, poderá presentarse un listado orixinal dos datos exixidos para o libro de rexistro no dito artigo e asinado polo presidente da asociación e polo persoal veterinario responsable dos animais.
c) Ficha de gastos de atención sanitaria e mantemento nutricional dos animais acollidos durante o ano 2007 no modelo que se xunta no anexo II, acompañada dos orixinais ou copias cotexadas das correspondentes facturas xustificativas que consten en poder da asociación.
d) Ficha de previsión de gastos para o ano 2008 de atención sanitaria e mantemento nutricional dos animais acollidos no modelo que se xunta no anexo III.
e) Ficha para a transferencia bancaria no modelo que se xunta no anexo IV a esta orde.
f) Declaración do total das solicitudes de axudas solicitadas ou concedidas, para o mesmo fin, das distintas administracións públicas.
2. Non será necesario achegar, de conformidade co disposto no artigo 45.1º f) da Lei 16/2007, do 26 de decembro, de orzamentos xerais da Comunidade Autónoma de Galicia, os xustificantes do cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración pública da comunidade autónoma.
3. O prazo de presentación será dun mes contado a partir do día seguinte ao da publicación da presente orde no Diario Oficial de Galicia.
4. Presentarase nos rexistros das delegacións provinciais da Consellería de Medio Ambiente e Desenvolvemento Sostible ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 7º.-Criterios de avaliación e adxudicación de axudas.
Os criterios de avaliación para o outorgamento das axudas serán os seguintes:
Ver referencia pdf "08800D012P068.PDF"
Artigo 8º.-Baremación.
1. As axudas solicitadas serán baremadas segundo os criterios xerais de valoración establecidos no artigo 7º.
2. Unha vez aplicados os criterios de avaliación, os números de expedientes que se van aprobar e o importe das axudas que se outorgarán quedará condicionado á dispoñibilidade orzamentaria e ao número de solicitudes admitidas. Neste senso, ordenaranse as subvencións solicitadas de acordo cos criterios do baremo indicado, aprobando as axudas de maior a menor ata esgotar o orzamento.
Artigo 9º.-Tramitación.
1. Finalizado o prazo de presentación das solicitudes, e recibidas estas nas delegacións provinciais da Consellería de Medio Ambiente e Desenvolvemento Sostible, os servizos de Conservación da Natureza procederán ao seu exame xunto coa documentación anexa.
2. No caso de que sexan detectados erros ou omisións, requirirase o interesado para que nun prazo de 10 días hábiles emende a falta ou proporcione a documentación preceptiva con indicación de que, se así non o fixese, se terá por desistido da súa petición segundo o artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, logo de resolución que deberá ser ditada nos termos previstos no artigo 42 da Lei 30/1992, do 26 de novembro.
3. Posteriormente, os servizos provinciais de Conservación da Natureza procederán a avaliar e propoñer unha baremación das solicitudes presentadas, de acordo cos criterios previstos nos artigos 7º e 8º, formulando as correspondentes propostas que serán elevadas á Dirección Xeral de Conservación da Natureza para que esta continúe coa súa tramitación.
4. Unha vez recibidas estas propostas na Subdirección Xeral de Espazos Naturais e Biodiversidade, da Dirección Xeral de Conservación da Natureza, procederase á súa baremación definitiva por unha comisión de valoración. A dita comisión estará composta polo subdirector xeral de Espazos Naturais e Biodiversidade, que a presidirá, e por dous vogais, que serán o xefe do Servizo de Conservación da Biodiversidade e unha persoa funcionaria nomeada polo director xeral de Conservación da Natureza, que ademais, fará de secretaria.
Cando, por calquera causa, no momento en que a comisión teña que examinar as solicitudes, algún dos seus compoñentes non puidese asistir, será substituído polo funcionario que para o efecto designe o director xeral de Conservación da Natureza.
Así mesmo, a comisión de valoración rexerase polo establecido no título II, capítulo II, artigo 22 e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común, relativo aos órganos colexiados.
Artigo 10º.-Resolución e recursos.
1. O director xeral de Conservación da Natureza, á vista das propostas formuladas e por delegación expresa do conselleiro de Medio Ambiente e Desenvolvemento Sostible, resolverá motivadamente sobre a denegación ou concesión da subvención.
2. O prazo máximo para resolver será de tres meses desde a presentación da solicitude polo interesado no rexistro do órgano competente para a súa tramitación. Transcorrido o prazo máximo para resolver e notificar sen que o interesado recibise comunicación expresa da resolución, deberanse ter en conta os efectos previstos no artigo 23.5º da Lei 9/2007, do 13 de xuño, de subvencións de Galicia, sen prexuízo da obriga de resolver expresamente as devanditas solicitudes de conformidade co previsto no artigo 42 da Lei 30/1992, do 26 de novembro.
3. A relación das axudas concedidas cando o importe destas, individualmente consideradas, sexa igual ou superior aos 3.000  será publicada no Diario Oficial de Galicia. Para as de contía inferior, a relación das concedidas e denegadas farase pública a través da páxina web da consellería nos termos establecidos no artigo 13, puntos 3º e 4º, da Lei 4/2006, do 30 de xuño, de transparencia e boas prácticas na Administración pública galega, e tamén as sancións que se puidesen impoñer, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web.
4. A resolución ditada, segundo o disposto no número 1 deste artigo, poñerá fin á vía administrativa e en contra dela poderase interpoñer recurso potestativo de reposición ante o conselleiro de Medio Ambiente e Desenvolvemento Sostible, no prazo dun mes se a resolución fose expresa, ou de tres meses desde que se entenda desestimada por silencio administrativo, ou ben impugnala directamente perante o Tribunal Superior de Xustiza de Galicia, no prazo de dous meses se a resolución fose expresa, ou seis meses desde que se entenda desestimada por silencio administrativo, de acordo co disposto nos artigos 116 e 117 da Lei 30/1992, do 26 de novembro, e 46 da Lei 29/1998, do 13 de xullo, da xurisdición contencioso-administrativa.
5. Así mesmo, as resolucións de concesión da subvención incluiranse no Rexistro Público de Subvencións dependente da Consellería de Economía e Facenda co fin da ordenación e coñecemento da actividade subvencional de Galicia. Os datos incorporados a este poderán ser obxecto de rectificación, cancelación e oposición por parte do interesado. No suposto de que a publicación dos datos do beneficiario poida ser contraria ao respecto e á salvagarda da honra e da intimidade persoal e familiar das persoas físicas segundo a Lei orgánica 1/1982, do 5 de maio, de protección civil do dereito á honra, á intimidade persoal e familiar e á propia imaxe, este poderá facer constar o seu dereito a que non se fagan públicos os seus datos.
Artigo 11º.-Modificación da resolución.
Toda alteración nas condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión, de acordo co disposto no artigo 17.4º da Lei 9/2007, do 13 de xuño, de subvencións de Galicia.
Artigo 12º.-Xustificación dos gastos.
1. O pagamento da cantidade adxudicada a cada asociación beneficiaria queda condicionado á xustificación dos gastos nos seguintes termos:
a) Os gastos de servizos veterinarios incluídos na alínea a) do artigo 5º de atención sanitaria serán xustificados do seguinte modo:
1. No caso de contar a asociación solicitante con persoal veterinario propio, mediante a presentación de copias cotexadas da/s nóminas do facultativo veterinario para o ano 2008.
2. No caso de contar con servizos veterinarios externos, mediante a presentación de orixinais ou copias cotexadas de factura/s emitidas por estes a cargo da asociación solicitante durante o ano 2008.
b) Os gastos de medicamentos incluídos na alínea a) do artigo 5º de atención sanitaria serán xustificados mediante a presentación de orixinais ou copias cotexadas das correspondentes facturas emitidas a cargo da asociación solicitante durante o ano 2008.
c) Os gastos de mantemento nutricional dos animais incluídos na alínea b) do artigo 5º deberán ser xustificados mediante a presentación de orixinais ou copias cotexadas de facturas emitidas a cargo da asociación solicitante pola compra de alimento seco para animais de compañía durante o ano 2008.
2. Todas as facturas deberán ser presentadas acompañadas de xustificación do pagamento efectivo dos gastos en que incorreu, a través de copia da transferencia bancaria, extracto de conta corrente a través da cal se realizou o pagamento, ou documento probatorio de valor equivalente.
3. Para poder percibir a totalidade da cantidade adxudicada en cada epígrafe, a asociación beneficiaria deberá presentar a documentación xustificativa sinalada no apartado 1 deste artigo por un importe igual ou superior ao adxudicado.
4. A citada documentación deberá ser presentada no período abranguido entre o 16 e o 30 de novembro de 2008 en calquera dos lugares mencionados no artigo 6.4º.
5. No suposto de que os gastos realizados tivesen un custo inferior ao inicialmente previsto, a axuda concedida verase diminuída na cantidade necesaria para manter a porcentaxe de axuda sobre o investimento estipulado.
Artigo 13º.-Compatibilidade.
As axudas previstas nesta orde serán compatibles con outras subvencións de calquera outra administración pública para as mesmas finalidades, sempre e cando a suma de subvencións concedidas non supere o importe total dos gastos, conforme o establecido no artigo 17.3º da Lei 9/2007, do 13 de xuño.
Artigo 14º.-Disposicións xerais.
1. O réxime de infraccións e sancións aplicable será o establecido no título IV da Lei 9/2007, do 13 de xuño, así como o procedemento previsto no Real decreto 1398/1993, do 4 de agosto, polo que se aproba o Regulamento do procedemento para o exercicio da potestade sancionadora.
2. Os beneficiarios están obrigados a someterse ás actuacións de comprobación e control que poidan efectuar os servizos competentes da Consellería de Medio Ambiente e Desenvolvemento Sostible, así como a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como a que os requira calquera órgano comunitario de inspección ou control, de acordo co establecido no artigo 11 da Lei 9/2007, do 13 de xuño.
3. Así mesmo, e segundo o establecido no artigo 15.4º do Decreto 287/2000, do 21 de novembro, o beneficiario deberá incluír necesariamente no momento do pagamento unha declaración complementaria do conxunto de axudas solicitadas, tanto as aprobadas ou concedidas como as pendentes de resolución, das distintas administracións públicas competentes ou das súas entidades vinculadas ou dependentes.
4. Procederá a revogación das axudas concedidas, así como o reintegro total ou parcial das contías percibidas e a exixencia dos xuros de mora, de acordo co establecido no artigo 36 da Lei 9/2007, do 13 de xuño, nos casos e termos previstos no artigo 33 da mesma lei.
Disposición adicional
Única.-Delégase no director xeral de Conservación da Natureza o exercicio da competencia para conceder ou denegar as axudas obxecto desta orde, contida no seu artigo 10.1º, consonte o disposto no artigo 13 da Lei 30/1992, do 26 de novembro.
Disposicións derradeiras
Primeira.-Facúltase o director xeral de Conservación da Natureza para que dite, no ámbito das súas competencias, as instrucións necesarias para o desenvolvemento e cumprimento do establecido nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de abril de 2008.
Manuel Vázquez Fernández
Conselleiro de Medio Ambiente e Desenvolvemento Sostible
Ver referencia pdf "08800D012P068.PDF"